《寄吴江塔院断云讲主》
元代·成廷圭

华严杖室老维摩，愿力新来示疾多。不假医王加守护，毋烦天女问云何。

空花境界离诸妄，宝梵音声散百魔。海印堂中狮子座，尚容参请重相过。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。